stanford-oval/wikipedia huggingface dataset:
שומארי פיגרס

שומארי קולמן פיגרס (באנגלית: Shomari Coleman Figures; נולד ב-3 בספטמבר 1985) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השני של מדינת אלבמה.
ביוגרפיה

פיגרס הוא בנם של מייקל פיגרס, עורך דין לזכויות אזרח וחבר בסנאט של אלבמה, ושל ויויאן דייוויס פיגרס, שירשה את מקומו של בעלה המנוח בסנאט המדינתי לאחר מותו. אביו היה עורך הדין של ביולה מיי דונלד (אנ'), שבנה עבר לינץ' בידי חברי קו קלוקס קלאן. שבעה מיליון דולר אמריקאי נפסקו לטובתה, מה שגרם לסניף הקו קלאס קלאן באלבמה, "United Klans of America", לפשוט רגל.
פיגרס השלים את לימודיו התיכוניים בתיכון "לפלור מגנט" שבמוביל. בשנת 2006 השלים באוניברסיטת אלבמה לימודי תואר ראשון במשפט פלילי ובהיסטוריה, וב-2010 קיבל תואר שני במשפטים מבית הספר למשפטים של אוניברסיטת אלבמה.
לאחר לימודי המשפטים שלו עבד פיגרס כעוזר משפטי בלשכתו של השופטת נאנט א. בייקר בבית המשפט הפדרלי המחוזי של ארצות הברית עבור מזרח מיזורי. במהלך הבחירות לנשיאות ארצות הברית 2012 עבד במטה הבחירות של הנשיא ברק אובמה כאיש שטח באקרון שבאוהיו. לאחר היבחרו מחדש של אובמה, פיגרס עבד כמנהל הפנים במשרד כוח האדם הנשיאותי של הבית הלבן. בהמשך היה איש הקשר של הבית הלבן עם לורטה לינץ', התובעת הכללית של ארצות הברית. לאחר מכן נשכר כיועץ פרלמנטרי בידי חבר הסנאט של ארצות הברית שרוד בראון. לאחר הבחירות לנשיאות ארצות הברית 2020 היה חבר בצוות המעבר הנשיאותי של הנשיא הנבחר ג'ו ביידן. פיגרס היה ראש הסגל של התובע הכללי מריק גרלנד עד להתפטרותו באוקטובר 2023.
בעקבות פסק הדין "אלן נגד מיליגן" (Allen v. Milligan), קבע בית המשפט העליון של ארצות הברית כי מפת מחוזות הקונגרס של מדינת אלבמה מפרה את חוק זכות ההצבעה משנת 1965, ובית המשפט הורה לאלבמה לשרטט מחדש את מחוזות הקונגרס כדי ליצור מחוז נוסף בעל רוב לאוכלוסיית האפרו-אמריקאים, מה שהפך את מחוז הקונגרס השני של אלבמה למעוז הקהילה השחורה באזור המטרופוליני של מונטוגומרי.
בנובמבר 2023 הכריז פיגרס על מועמדותו לייצוג את מחוז הקונגרס השני של אלבמה בבית הנבחרים של ארצות הברית בבחירות 2024. בבחירות המקדימות של המפלגה הדמוקרטית הוא הוביל בפריימריז בן 11 מועמדים עם 44% מהקולות, והעפיל לסיבוב שני מול מנהיג המיעוט בבית הנבחרים של אלבמה אנתוני דניאלס. שדה 11 המועמדים עם 44% מהקולות והתקדם לבחירות חוזרות באמצע אפריל נגד מנהיג המיעוט בבית אלבמה, אנתוני דניאלס. הוא גבר על דניאלס עם 61% מהקולות, ונבחר למועמד המפלגה הדמוקרטית. בבחירות הכלליות ניצח את מועמדת המפלגה הרפובליקנית קרולין דובסון, ונבחר לבית הנבחרים האמריקאי.
כהונתו החלה עם השבעת הקונגרס ה-119 של ארצות הברית ב-3 בינואר 2025.
הערות שוליים

↑  ברנדון טנסלי, His Father Bankrupted the Klan. He Wants to Keep Fighting for Justice in Congress., באתר Capital B News‏, 22 בינואר 2024 (באנגלית)
↑  אלכסנדר רוצ'ה, 2nd Congressional District: Shomari Figures wants to leverage federal experience, באתר News From The States‏, 2 בפברואר 2024 (באנגלית)
↑  Figures in AL-2 race: ‘I know how government works’, באתר AL Daily News‏, 4 בינואר 2024 (באנגלית)
↑  רוי ס. ג'ונסון, Member of Figures political family exploring congressional District 2 race; which one?, באתר AL.com‏, 24 באוקטובר 2023 (באנגלית)
↑  ג'יין טים, Alabama gets a court-ordered congressional map with a second Black district, באתר NBC News‏, 5 באוקטובר 2023 (באנגלית)
| --- | --- |
בקרת זהויות :  US Congress: F000481
הפועל אשדוד (כדורסל)

הפועל אשדוד היא קבוצת כדורסל ישראלית מהעיר אשדוד, המתמודדת בליגה ארצית דרום.
היסטוריה

הקבוצה נוסדה בשנת 1964 והחלה להתמודד במסגרת ליגה ג' שהוקמה באותה שנה
המועדון הוותיק הוקם מחדש בעונת 2004/05 כתוצאה מפירוק האיחוד עם מכבי אשדוד. לפני ביצוע האיחוד, קבוצת הפועל אשדוד שיחקה בליגה א'.
בסיום עונת 2014/2015 העפילה הקבוצה לליגה א' מהמקום הראשון. הקבוצה מארחת באולם הספורט "בני אשדוד" במקיף ד', רחוב ביאליק 16 באשדוד.
בחודש יולי 2023 התאחד המועדון עם הפועל מבועים ותפס את מקומו בליגה הארצית.
בית ספר לכדורסל

המועדון מפעיל במסגרת בית הספר לכדורסל, 13 קבוצות בגילאים שונים באשדוד ובגן יבנה. מגילאי קט-סל ועד לגיל נוער.
יו"ר העמותה הוא ניסים אטרקצי ומנהל בית הספר לכדורסל הוא מתניה אבועזיז.
קבוצת הנוער של המועדון העפילה בעונת 2007/08 לליגה הארצית.
הערות שוליים

↑  כדורסלני בית"ר זכו בדרבי בנס ציונה, בעיתון "חרות" 4 בפברואר 1964
↑  שחר כחלון, הקבוצה האדומה: הפועל אשדוד בכדורסל עלתה לליגה א' בכדורסל באתר "אשדודנט"
↑  שינויים בארצית לקראת העונה הבאה באתר "ספסל"
טקס השבעה צבאי

בטקס ההשבעה של טירוני חטיבת גולני בכותל המערבי, ינואר 2011
טקס השבעה צבאי הוא טקס בו נשבעים חיילים אמונים למדינה. לרוב, הטקס מתקיים לאחר שהחיילים עברו תקופה קצרה של אימונים, לימודים והתאקלמות בצבא, הנקראת טירונות.
נוסח השבועה משתנה ממדינה למדינה.
שבועת האמונים בצה"ל

בצה"ל, כברוב צבאות העולם, נהוג להשביע כל חייל אמונים למדינתו. שבועת אמונים בצה"ל, מתחלקת לשני חלקים:
השבועה האישית: נעשית במיטב באמצעות חתימה על טופס 500 – "שבועה לצה"ל"
השבועה ביחידה: נעשית בטקס חגיגי המשולב בקבלת הנשק האישי (ביחידות לוחמות).
סעיף 3 לפקודת צבא הגנה לישראל קובע כי "כל אדם המשרת בצבא־הגנה לישראל חייב להשבע שבועת אמונים למדינת ישראל, לחוקתה ולשלטונותיה המוסמכים". בשנות ה-90 שונה נוסח השבועה המופיע בנספח לפקודת מטכ"ל, ונאמר בו "לחוקיה" במקום "לחוקתה". עם זאת, לא שונתה ההוראה בפקודת צבא הגנה לישראל, שהיא חקיקה ראשית, שרק הכנסת מוסמכת לשנות אותה.
שבועת האמונים בצה"ל > נוסח שבועת האמונים

הִנְני נשבּע וּמתחייב בְּהן צִדקי לשמור אֱמוּנים לִמדינת ישראל לחוקֶיה וּלשלטונותֶיה המוסמכים לקבל על עצמי ללא תנאי וּללא סְיָיג עוֹל מִשמעתו של צְבא הַהֲגנה לישראל לציית לכֿל הפקודות וההוראות הניתנות על ידי המפקדים המוסמכים וּלהקדיש את כל כוחותיי ואף להקריב את חַיַּי לַהֲגנת המולדת וּלחירות ישראל.
שבועת האמונים בצה"ל > מבנה השבועה

השבועה נכתבה בכוונה ללא סימני פיסוק כלשהם, על מנת להדגיש שהטקסט כולו מהווה מקשה אחת, אף על פי שניתן לחלקו לשלושה חלקים:
שבועת אמונים למדינת ישראל
קבלת עול משמעת צבא ההגנה לישראל
הקדשת כל הכוחות להגנה על חירות ישראל
שבועת האמונים בצה"ל > הטקס

טקס ההשבעה ביחידות הלוחמות מתבצע, בדרך כלל בסוף שלב הטירונות. זהו טקס חגיגי, המתבצע לרוב בנוכחות משפחות הלוחמים. במהלך הטקס, מקריא קריין את נוסח השבועה. החיילים עונים לו "אני נשבע". חיילים דתיים עונים "אני מצהיר". בהמשך הטקס, מקבל כל חייל נשק וספר תנ"ך. חיילים שאינם יהודים יקבלו ספר קודש לפי בחירתם (לרוב, הקוראן למוסלמים או הברית החדשה לנוצרים. חיילים דרוזים מקבלים קלף יתרו או מדליה).
לקריאה נוספת

פקודת מטכ"ל 33.0915, "שבועת אמונים לצה"ל וחלוקת נשק לטירונים"
פקודת צבא הגנה לישראל, התש"ח-1948, סעיף 3
הערות שוליים

מפקד בחיל ההנדסה הקרבית משביע טירונים של ההנדסה הקרבית, 1969
כלי נשק הממתינים לחיילים לקראת טקס ההשבעה של חטיבת הנח"ל בכותל
אלכסנדר בדריצקי

| --- | --- |

 לידה:  10 ביולי 1947 (בן 77) Angren, אוזבקיסטן 
 מדינה:  רוסיה 
 השכלה:  Tashkent University of Information Technologies 
 מפלגה:  רוסיה המאוחדת
 פרסים והוקרה
 מדליה על גבורת העמל (1983)  פרס ממשלת רוסיה למדע ולטכנולוגיה (29 בפברואר 2000)  תעודת הוקרה נשיאותית של הפדרציה הרוסית (28 בנובמבר 2003)  עיטור האומץ (15 ביוני 1996)  מדליית ותיק העמל (1990)  עיטור ההצטיינות למען המולדת דרגה רביעית (11 במרץ 2006) 
 
אלכסנדר איוואנוביץ' בדריצקי (נולד ב-10 ביולי 1947, אנגרן, אוזבקיסטן) הוא יועצו של נשיא הפדרציה הרוסית בנושא שינויי אקלים (2009–2018). קודם לכן בשנים 1993–2009 שימש כראש השירות הפדרלי להידרומטאורולוגיה ופיקוח על הסביבה של רוסיה (Roshydromet).
סופרארוגציה

סופרארוגציה (באנגלית: Supererogation) היא מושג מתחום הפילוסופיה של המוסר, המתאר פעולות הנתפסות באופן מסורתי כפעולות טובות מבחינה מוסרית שנמצאות מעבר לחובה המוסרית (Moral obligation). דוגמה בולטת לפעולה היא קפיצה על רימון.
מקור המושג

המושג הופיע לראשונה בספרות הקתולית, בגרסה הלטינית של משל השומרוני הטוב. תומאס אקווינס טוען בספרו מכלול התאולוגיה כי סופרארוגציה היא הדרך הבטוחה להשגת חיי נצח. הדיון סביב מושג זה התקיים היסטורית בזירה התאולוגית, והיה נתון במחלוקת עזה בין הגישה הקתולית לגישה הפרוטסטנטית. רק בשנת 1958, עם פרסום מאמרו של האתיקן ג'יי. או ארמסן (J. O. Urmson)‏ 'Saints and Heroes', החלה הספרות האתית בפילוסופיה המודרנית לגלות בו עניין.
טיב המושג

העיסוק התאורטי בטיבה של הסופרארוגציה כרוך בשאלות על טיבה של החובה המוסרית וגבולותיה, על הקשר בין חובה לערך, על תפקיד האידיאל והתירוצים בשיפוט מוסרי ועל טיבה של השכילה המוסרית (אנ'). עיסוק זה מצוי גם במטא אתיקה (בתחום הלוגיקה הדאונטית (אנ')) וגם באתיקה הנורמטיבית (בסוגיות העוסקות בהצדקות של חובות מוסריות).
המאפיינים של פעולה המוגדרת כסופרארוגציה נמצאים במחלוקת, ואין הגדרה רשמית וברורה המקובלת לחלוטין בספרות הפילוסופית. רוב ההגדרות קושרות מושג זה עם כוונות אלטרואיסטיות, עם הקרבה עצמית או נכונות להקרבה עצמית, עם רצון חופשי ועם אופי התנדבותי. לפי התפיסה הרווחת בספרות, קיים קשר הכרחי בין פעולות סופרארוגציה לבין פעולות הראויות לשבח. פעולות סופרארוגציה נחשבות לפעולות שהן טובות מבחינה מוסרית, אך לא לפעולות שהמוסר מחייב אותן. בניגוד לפעולה הנתפסת כחובה מוסרית (אותה טוב לעשות, ורע לא לעשות), פעולת סופרארוגציה נמצאת בקטגוריה נפרדת של פעולות שטוב לעשותן, אולם לא רע לא לעשותן. פעולה כזו ראויה לשבח מוסרי אולם אם נמנעים ממנה: אין הדבר כרוך בגינוי מוסרי. סוכן מוסרי המבצע פעולה שנתפסת כסופרארוגציה נתפס לעיתים רבות כגיבור או כקדוש, ופעולתו זוכה לשבחים. אדם שלא מבצע פעולה המוגדרת כסופרארוגציה - לא יהיה נתון לגינוי מוסרי (בניגוד לאדם שלא יבצע פעולה שנחשבת לחובה מוסרית).
ביקורת

ישנם אתיקנים (anti-supererogationists) המעלים ספק בקיומה של פעולה שיכולה להחשב לסופרארוגציה. חלקם טוענים כי כל פעולה המוגדרת כטובה מוסרית לא יכולה להיות אופציונלית אלא היא חובה, ולכן לא יכולה להיות פעולה שהיא גם טובה מוסרית וגם מעבר לחובה המוסרית. בנוסף, אף על פי שבאופן כללי אתיקנים מטילים ספק בקיומן של חובות מוסריות שיש לאדם כלפי עצמו (זאת משום שמוסר נתפס כמושג הקשור להתנהגות של סוכן מוסרי כלפי אחרים), יש הרואים בהקרבה עצמית מעשה שאינו מוסרי. הפילוסופית איין ראנד למשל טוענת בספרה 'מעלת האנוכיות' (The Virtue of Selfishness) כי אדם שמנסה להציל אדם זר מטביעה תוך סיכון חייו שלו – עושה למעשה מעשה לא מוסרי, זאת משום שעל האדם להציב את טובתו האישית מעל טובת הזולת.
דוגמאות לסופרארוגציה

בשנת 1990, קפץ מבקר בגן חיות לתוך תעלת מים, תוך סיכון חייו, כדי להציל שימפנזה שטבע בתוכה.
ב-2012 התעלה גאו-ג'י-שנג מעבר לפחד כשהעז להגן על משוללי זכויות בסין. על כך נאסר ועונה קשות.
באפריל 2012, חזר ראש עיריית ניוארק, קורי בוקר, לביתו וראה כי בבניין מולו מתחוללת שרפה. אף על פי שמאבטחו ניסה למנוע זאת ממנו, בוקר רץ אל תוך הבניין הבוער תוך סיכון חייו, חילץ את שכנתו מהקומה השנייה ובכך הציל את חייה.
בשנת 2013, אישה קפצה למסילת רכבת תוך סיכון חייה כדי להציל גבר זר שנפל אליה.
ב-7 בנובמבר 1943, בקרב בבוגנוויל, סמל הרברט ג' תומאס ג'וניור נפל במתכוון על רימון והקריב עצמו כדי להגן על נחתים. לאחר מותו עוטר תומאס במדליית הכבוד.
בשנת 2015, אדם הקריב את חייו כדי להציל אישה זרה שנלקחה כבת ערובה בידי חמוש.
בשנת 2016, אדם קפץ למים קרים מאוד בחצי האי קרים כדי להציל כלב.
ראו גם

פילוסופיה של המוסר
לא תעמוד על דם רעך
נשים וילדים תחילה
ארבעת קציני הדת
הערות שוליים

↑  Man Jumps Into Zoo Enclosure To Save A Drowning Chimp
↑  ABC News, Cory Booker Discusses Fire Rescue
↑  Dramatic footage: Trainee nurse saves man from train track in Australia (באנגלית)
↑  ראו קפיצה על רימון
↑  Homeless Hero Loses His Life Saving Hostage (באנגלית)
↑  Man braves ice-cold water to save dog from drowning in Crimea (באנגלית)
אדם בן כלב

ערך זה עוסק בספר. אם התכוונתם לסרט, ראו .
| --- | --- |

עטיפת הספר, מהדורת ידיעות ספרים, 2004
 מידע כללי
 מאת:  יורם קניוק
 שפת המקור:  עברית
 הוצאה
 הוצאה:  עמיקם
 תאריך הוצאה:  תשכ"ט–1969
 מספר עמודים:  430
 קישורים חיצוניים
 הספרייה הלאומית:  002488522, 000393371
אדם בן כלב הוא ספר מאת יורם קניוק אשר ראה אור בהוצאת עמיקם ב-1969. הספר עוסק בחייהם של ניצולי השואה בישראל ובהתמודדותם עם הצלקות הנפשיות העמוקות שהם נושאים עמם.
עלילה

הספר מגולל את סיפורו של אדם שטיין, יהודי שעד פרוץ המלחמה נחשב לגדול בדרני גרמניה, ובעל קרקס מצליח. קומנדנט קליין, מפקד מחנה השמדה, מטיל על אדם לשעשע את הצועדים בדרכם האחרונה במחנה (כולל בני משפחתו שלו), וכן לשמש ככלבו של הקומנדנט. אדם שטיין שורד את השואה בזכות כשרונותיו.
במהלך הספר מתוארות ההתרחשויות בבית חולים פסיכיאטרי לניצולי השואה בערד, שבו מאושפז אדם שטיין לאחר עלייתו לארץ ישראל. מרגע הגיעו למוסד, אדם נכנס לתפקידים שונים כגון מנהיג, מורה, חבר, מאהב, יועץ, פסיכולוג, אל ואב, תוך ניהול מערכת יחסים אינטימית עם אחת האחיות, ושיחות רבות עם שלל דמויות מעברו אשר אינם בין החיים.
תגובות לספר

בתקופה שבה יצא הספר, נראה כי הציבור הישראלי התקשה לעכל אותו, בשל השילוב בין טרגי לקומי, ססגוניותו, הפנטזיות שלו ושאלות שהעז להעלות לגבי השואה, שחרגו מהמקובל עד אז בספרות ובדיון התרבותי. בספרו היה קניוק הראשון להתמודד עם נושא האמצעים הספרותיים של גרוטסקה ואבסורד ביחס לשואה, ובחן אותה דרך טשטוש גבולות בין מציאות ובדייה, צדק ורשע, הומור ואימה, שיגעון ושפיות.
הספר הודפס במהדורות חוזרות רבות, תורגם ל-51 שפות וזכה לביקורות חיוביות.
עיבודים לספר בתיאטרון ובקולנוע

בשנת 1993 הוצגה הצגה המבוססת על הספר בתיאטרון גשר, בבימויו של יבגני אריה. אלכסנדר צ'רבינסקי עיבד את הספר למחזה ומארק איווניר תרגם אותו לעברית. בתפקידים הראשיים שיחקו איגור מירקורבנוב, ישראל דמידוב ויבגניה דודינה. ההצגה הוצגה באוהל קרקס שנבנה לתכלית זו והוצב בפארק הירקון, להקת התיאטרון הסתובבה בעולם עם האוהל והציגה בתוכו. "אדם בן כלב" הציגה במשך שנים רבות.
בשנת 2008 עובד הספר גם לסרט הקולנוע "אדם בן כלב", בבימויו של פול שרדר ובכיכובם של ג'ף גולדבלום, וילם דפו, דרק ג'קובי, איילת זורר, יבגניה דודינה, חנה לסלאו, עידן אלתרמן ודרור קרן.
תמונות מתוך ההצגה "אדם בן כלב" בתיאטרון גשר:
ישראל דמידוב (מימין) ואיגור מיקרובנוב (משמאל)
לקריאה נוספת

גיטה אבינור, "היכל אלהים בלב המדבר" (על "אדם בן כלב"), השקף אחורה בעצב: מאמרים בביקורת הספרות העברית, 1974
משפחת המומינים - הסיפור על מגבעת המכשף

| --- | --- |

כריכת הספר בגרסה השוודית
 מידע כללי
 מאת:  טובה ינסון
 איורים:  טובה ינסון 
 שפת המקור:  שוודית
 סוגה:  ספרות ילדים
 הוצאה
 הוצאה:  Schildts Förlags Ab
 תאריך הוצאה:  1948
 מספר עמודים:  192
 סדרה
 ספר קודם:  כוכב השביט מגיע לעמק המומינים
 הספר הבא:  ספר הזכרונות של מומינאבא
 קישורים חיצוניים
 מסת"ב:  מסת"ב 978-0-14-030150-2
 הספרייה הלאומית:  002875255, 001935085, 003370422
 
משפחת המומינים - הסיפור על מגבעת המכשף (בשוודית: Trollkarlens hatt) הוא ספר שנכתב על ידי הסופרת הפינית טובה ינסון ופורסם לראשונה בשנת 1948 על ידי המוציא לאור "Schildts Förlags Ab". זהו הספר השלישי בסדרת ספרי המומינים. הספר תורגם לעברית לראשונה מהתרגום האנגלי, על ידי אוריאל אופק בשנת 1958 בשם "משפחת החיות המוזרות", ובשנית על ידי דנה כספי מהמקור השוודי בשנת 2010 בהוצאת כתר.
עלילת הספר

בעודם מטיילים על פסגת הר, מומינטרול, סניף וסנופקין מגלים מגבעת בעלת כוחות קסם שאבדה למכשף מסתורי. החבורה בתחילה אינה מודעת לכוחות רבי העוצמה של המגבעת, אך במהרה מגלים כי כל דבר שמושלך לתוך הכובע עובר טרנספורמציה. לדוגמה, קליפת ביצה אשר הושלכה אל תוך המגבעת הופכת לחמישה עננים עליהם החבורה רוכבת. למחרת העננים נעלמים ואיש אינו יודע מהיכן הם הגיעו. בהמשך מומינטרול מסתתר בתוך הכובע במהלך משחק מחבואים ובאופן זמני הופך ליצור משונה כאשר אף אחד מחבריו איננו מזהה אותו.
לאחר שהחבורה מגלה כי למגבעת כוחות קסם הם משתמשים בה כדי לבצע מספר טרנספורמציות. לאחר שמומינאמא ומומינאבא מגלים אודות כוחות הקסם של המגבעת הם מחליטים להיפטר ממנה וזורקים אותה לנהר. במהלך הלילה מומינטרול וסנופקין מאתרים בחשאי את המגבעת ומסתירים אותה במערה.
בהמשך משפחת המומינים שטה בסירה לאי קרוב על מנת לערוך שם פיקניק, אך נתקעים עליו בזמן סערה, ונתקלים בשמנטפים. בית המומינים הופך לג'ונגל לאחר שמומינאמא בטעות השליכה מספר ורדים אל תוך המגבעת. במהלך הלילה הג'ונגל נובל והצמחים המתים משמשים את משפחת מומין להסקה.
בהמשך טינגומי ובוב מגיעים לביקור בבית המומינים כאשר הם אוחזים במזוודה גדולה ובה אבן אודם אותה הם גנבו מהגרוק, שמגיעה לבית המומינים להחזירה, אך מסכימה לבסוף לקבל דבר אחר עבורה. בהמשך, בעת שמשפחת המומינים עורכת מסיבה מופיע המכשף, אשר דורש כי טינגומי ובוב יעבירו לרשותו את אבן האודם. בתמורה לאבן מגשים המכשף עבור כל הנוכחים במסיבה משאלה אחת.
עיבודים

הספר עובד ארבע פעמים לסרטי אנימציה:
סרט אנימציה שהופק בשיתוף פעולה אוסטרי-פולני
סרט אנימציה הרוסי בשם "Shlyapa Volshebnika".
כמה מפרקי סדרת האנימציה היפנית "המומינים" (פרקים 1-8).
פרק 6  בסדרה "עמק המומינים".
כריכת הספר בגרסה העברית
מטריצת בלוקים

באלגברה ליניארית, מטריצת בלוקים היא מטריצה שחולקה למספר חלקים שגם הם מטריצות. מטריצת בלוקים היא צורת כתיבה נוחה וחסכונית של מטריצות, שבאה לידי ביטוי במקומות רבים באלגברה ליניארית, כדוגמת צורת ז'ורדן וצורה רציונלית.
דוגמה

את המטריצה  A={\begin{pmatrix}1&-9&2&2\\4&\pi &-1.5&e\\0&4&3&0\\1&3&1&-8\end{pmatrix}} אפשר לכתוב בצורה 
 A={\begin{pmatrix}B&C\\D&E\end{pmatrix}}, כאשר
 B={\begin{pmatrix}1&-9\\4&\pi \end{pmatrix}},\quad C={\begin{pmatrix}2&2\\-1.5&e\end{pmatrix}},\quad D={\begin{pmatrix}0&4\\1&3\end{pmatrix}},\quad E={\begin{pmatrix}3&0\\1&-8\end{pmatrix}}.
הבלוקים אינם חייבים להיות ריבועיים.
פעולות על מטריצות בלוקים

בהינתן שתי מטריצות וחלוקתן לבלוקים, אם החלוקה מקיימת תנאים מסוימים ניתן לבצע את פעולות הכפל בסקלר, החיבור וכפל המטריצות על תתי המטריצות.
כפל בסקלר - כאן אין כל דרישה על המטריצות. בהינתן מטריצת בלוקים, הכפל שלה בסקלר כלשהו הוא כפל הבלוקים באותו הסקלר, כלומר:
c\cdot {\begin{pmatrix}{X}_{11}&\cdots &{X}_{1n}\\\vdots &\ddots &\vdots \\{X}_{m1}&\cdots &{X}_{mn}\end{pmatrix}}={\begin{pmatrix}{c\cdot X}_{11}&\cdots &{c\cdot X}_{1n}\\\vdots &\ddots &\vdots \\{c\cdot X}_{m1}&\cdots &{c\cdot X}_{mn}\end{pmatrix}}
חיבור - בהינתן שתי מטריצות עם אותה חלוקה לבלוקים, החיבור הוא בלוק בלוק, כלומר:
{\begin{pmatrix}{X}_{11}&\cdots &{X}_{1n}\\\vdots &\ddots &\vdots \\{X}_{m1}&\cdots &{X}_{mn}\end{pmatrix}}+{\begin{pmatrix}{Y}_{11}&\cdots &{Y}_{1n}\\\vdots &\ddots &\vdots \\{Y}_{m1}&\cdots &{Y}_{mn}\end{pmatrix}}={\begin{pmatrix}{X}_{11}+{Y}_{11}&\cdots &{X}_{1n}+{Y}_{1n}\\\vdots &\ddots &\vdots \\{X}_{m1}+{Y}_{m1}&\cdots &{X}_{mn}+{Y}_{mn}\end{pmatrix}}
כפל - בהינתן שתי מטריצות וחלוקה שלהן, כך שמוגדר הכפל בין כל הבלוקים המתאימים, ניתן להתייחס לבלוקים כאל איברים של מטריצות ולהכפיל כרגיל, כלומר: {\begin{pmatrix}{X}_{11}&\cdots &{X}_{1t}\\\vdots &\ddots &\vdots \\{X}_{m1}&\cdots &{X}_{mt}\end{pmatrix}}\cdot {\begin{pmatrix}{Y}_{11}&\cdots &{Y}_{1n}\\\vdots &\ddots &\vdots \\{Y}_{t1}&\cdots &{Y}_{tn}\end{pmatrix}}={\begin{pmatrix}\sum _{s=1}^{t}{{X}_{1s}{Y}_{s1}}&\cdots &{\sum _{s=1}^{t}{{X}_{1s}{Y}_{sn}}}\\\vdots &\ddots &\vdots \\\sum _{s=1}^{t}{{X}_{ms}{Y}_{s1}}&\cdots &\sum _{s=1}^{t}{{X}_{ms}{Y}_{sn}}\end{pmatrix}}
שחלוף - בהינתן מטריצת בלוקים  U המורכבת מ m\times n בלוקים מסדר זהה, נסמן את הבלוק ה ij של  U ב u_{ij} (כלומר  U=[u_{ij}]). אז  U^{t}=[u_{ji}^{t}].
בנייה זו נותנת דרך נוחה להתעסק עם צורות שונות של מטריצות, בעיקר בהוכחות שונות בלכסון מטריצות וצורות ג'ורדן.
אם הבלוק השמאלי-עליון הפיך, אפשר לחשב את הדטרמיננטה דרך הפירוק לבלוקים:  \det {\begin{pmatrix}A&B\\C&D\end{pmatrix}}=\det(A)\det(D-CA^{-1}B); ואם המטריצה הפיכה, אפשר לחשב כך גם את ההפכי:  {\begin{pmatrix}A&B\\C&D\end{pmatrix}}^{-1}={\begin{pmatrix}A^{-1}(1+BP^{-1}CA^{-1})&-A^{-1}BP^{-1}\\-P^{-1}CA^{-1}&P^{-1}\end{pmatrix}}, כאשר  P=D-CA^{-1}B.
ראו גם

מטריצת בלוקים אלכסונית
צורת ג'ורדן
צורה רציונלית
יסמין אנסארי

יָסַמִין אָנְסַארִי (באנגלית: Yassamin Ansari; נולדה ב-7 בספטמבר 1992) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס השלישי של מדינת אריזונה. טרם היבחרה לקונגרס האמריקאי כיהנה כחברת מועצת עיריית פיניקס בשנים 2021–2024.
ביוגרפיה

יסמין אנסארי (בפרסית: یاسمین انصاری) נולדה ב-7 באפריל 1992 בסיאטל להורים שהיגרו לארצות הברית מאיראן. כשלמדה בתיכון הצטרפה למפלגה הדמוקרטית באריזונה והייתה לפעילה למען מסע הבחירות של ברק אובמה בבחירות לנשיאות ארצות הברית ב-2008. בנוסף, עבדה עם אמה בהדרכה חינוכית של פליטים סומלים. היא למדה באוניברסיטת סטנפורד, שם השלימה לימודי תואר ראשון ביחסים בין-לאומיים. במהלך לימודיה הגבוהים התמחתה בלשכתה של מנהיגת הדמוקרטית בקונגרס ננסי פלוסי.
בתום לימודיה נבחרה לתוכנית המלגות ע"ש ג'ון גרדנר והחלה לעבוד במשרדו של מזכ"ל האו"ם באן קי-מון כיועצת מדיניות בכירה. במהלך עבודתה במחיצתו היא העבירה שנה בעבודה על גיבוש הסכם פריז, והמשיכה לעבוד באותה משרה גם תחת יורשו של באן, אנטוניו גוטרש. בשנת 2016 החלה לימודי תואר שני ביחסים בין-לאומיים ופוליטיקה במכללת סנט ג'ון שבאוניברסיטת קיימברידג'. במהלך תקופה זו המשיכה להיות מעורבת באקטיביזם סביבתני ובקידום ועידות פסגה בנושאי אקלים.
בבחירות 2020 התמודדה אנסארי בבחירות למועצת עיריית פיניקס כדי למלא את מושבו הריק של חבר המועצה מייקל נוואקובבסקי, שייצג את מחוז הבחירה השביעי של העיר. אנסארי נמנתה בין שתי המובילות הראשיות מבין חמישה בבחירות הכלליות לצד סינתיה אסטלה, והשתיים העפילו לסיבוב שני ב-9 במרץ 2021, שם ניצחה. היא נכנסה לתפקידה ב-19 באפריל אותה שנה. במהלך כהונתה במועצת העיר התמקדה בעיקר באג'נדה ירוקה שכללה קידום נטיעת עצים, צדק חלוקתי במשאבי המים, קידום השימוש במכוניות חשמליות וכיוצא באלה. ב-2022 ספגה ביקורת ביחד עם חברי מועצה אחרים על שהשתמשה בסוויטה בפוטפרינט סנטר, מרכז ספורט בבעלות העירייה, לצפייה במשחקי ספורט וקונצרטים.
אנסארי התפטרה ממושבה במועצת העיר ב-28 במרץ 2024 בעקבות התמודדותה לבית הנבחרים האמריקאי. בתחילת פברואר 2023 החלו לתהפרסם בעיתונות המקומית בפיניקס דיווחים על כוונתה של אנסארי להתמודד לבית הנבחרים של ארצות הברית במחוז הקונגרס השלישי של אריזונה. ב-4 באפריל 2023 הכריזה באורח רשמי על התמודדותה. אנסארי גייסה למעלה מ-325,000 דולר ברבעון הראשון של 2024, מה שהביא את סך הגיוס שלה ליותר מ-1.35 מיליון דולר אמריקאי. בבחירות המקדימות ניצחה את ראקל טראן, מנהיגות המיעוט בסנאט של אריזונה, בפער של 34 קולות בלבד, ונבחרה למועמדת המפלגה הדמוקרטית. בבחירות הכלליות גרפה כ-70.9% מקולות הבוחרים וניצחה את יריבה ג'ף זינק, מועמד המפלגה הרפובליקנית, שגרף 26.6% מהקולות.
כהונתה החלה עם השבעת הקונגרס ה-119 של ארצות הברית ב-3 בינואר 2025.
הערות שוליים

↑  דיניה סידיקווי, From councilwoman to congressional campaign: Vice mayor Yassamin Ansari’s political journey, באתר לוס אנג'לס טיימס, 16 באוגוסט 2023 (באנגלית)
↑  ג'ן פילד, Phoenix City Council's District 7 contenders Yassamin Ansari, Cinthia Estela talk experiences, respond to critics, באתר אריזונה ריפבליק, 4 במרץ 2021 (באנגלית)
↑  ג'ק וו, Phoenix council member and former U.N. climate adviser Yassamin Ansari pushes for climate action and sustainable energy, באתר Cronkite News - Arizona PBS‏, 23 במרץ 2023 (באנגלית)
↑  ג'סיקב בוהם, Phoenix council members used city suite to watch NBA Finals, concerts, באתר אקסיוס, 19 בדצמבר 2022 (באנגלית)
↑  ג'רמי דודה, Democrats could see crowded primary for Gallego's seat, באתר אקסיוס, 24 בינואר 2023 (באנגלית)
| --- | --- |
בקרת זהויות :  US Congress: A000381
יונג קי

מסעדת יונג קי
האווז הצלוי המפורסם של מסעדת יונג קי
רגלי חזיר
אבלונה
ביצת מאה השנים
פנים המסעדה
יונג קי (באנגלית: Yung Kee; בסינית: 鏞記, שמה המלא הוא香港鏞記酒家) היא מסעדה סינית הממוקמת ברחוב וולינגטון בסנטרל, הונג קונג. היא מפורסמת במיוחד בשל תבשיל האווז הצלוי שלה (燒鵝).
היסטוריה

יונג קי נוסדה בתחילה כדאי פאי דונג (Dai pai dong, דוכן פתוח לממכר אוכל שהיה פופולרי בהונג קונג) ומכרה סיו מיי (siu mei, בשר צלוי על שיפודים) ברחוב Kwong Yuen West, ליד טרמינל המעבורת של הונג קונג ומקאו, לפני שהיא נוסדה כמסעדה בידי קאם שוי פאי (Kam Shui Fai) ‏(甘穗煇) ב-1942.
ב-1942 חכר מר קאם את המבנה ברח' וינג לוק 32 (Wing Lok) בשאונג ואן (Sheung Wan) עבור 4,000 דולר הונג קונגי. במהלך מלחמת העולם השנייה, נהרס המבנה בהתקפת אוויר יפנית. ב-1944, עברה המסעדה לרח' פוטינגר 32 (Pottinger). כשעסקיו של קאם שגשגו, עברה המסעדה למעונה הנוכחי ברחוב וולינגטון ב-1964, ואחרי שנרכשו ארבעה בניינים נוספים, הרוב נבנו מחדש ב-1978 ומרכיבים את הבניין בה שוכנת היום מסעדת יונג קי. המסעדה משתרעת כיום על שש קומות, מתוכן שתי קומות מוקדשות לחדרים פרטיים ואחמ"ים. קאם הלך לעולמו בתחילת שנות האלפיים וכיום ממשיכים שלושת בניו לנהל את המסעדה.
השף הנוכחי הוא צ'וי ואי-צ'ור (Choi Wai-Chor), הוא דוגל במטבח מסורתי ומתנגד לשינוי.
ב-1968 בחר המגזין פורצ'ן במסעדת יונג קי כאחת מ-15 המסעדות הטובות בעולם, היא הייתה המסעדה הסינית היחידה ברשימה. המסעדה מדורגת במקום העשירי ברשימת המסעדות הטובות באסיה של מדריך מילה לשנת 2010/2009,

בשנת 2009/2008 הייתה המסעדה מדורגת במקום ה-8 במדריך מילה.

המסעדה היא בעלת כוכב במדריך המסעדות מישלן.
התבשילים

בתחילת כל ארוחה מוגשת לסועדים ביצת מאה השנים בלוויית זנגביל מוחמץ. תפריט המסעדה מכיל מאות מאכלים סיניים שונים ובצידי מיני אלכוהול, מערביים וסיניים.
יונג קי ידועה במיוחד בשל מאכל האווז הצלוי שהיא מגישה, כיום היא ידועה מאוד בגואנגדונג, הונג קונג ומקאו ובקרב תיירים זרים. אחרי שהם טועמים את האווז, הם נוהגים לעיתים תכופות לקחת איתם את התבשיל בטיסה הביתה על מנת לחלוק עם משפחה וחברים, וכך נוצר הכינוי :"האווז הצלוי הטס" (飛天燒鵝). למעלה מ-200 אווזים טסים ממטבח המסעדה מדי יום. המייסד מר קאם, נקרא אף הוא "מר אווז צלוי".
לקריאה נוספת

The Miele Guide: Your Guide to Asia's Finest Restaurants 2009/2010, Ate Media Pte., Singapore, Pp. 10, 11, 30-31, 57, 61.
הערות שוליים

↑  יונג קי במקום ה-10 ברשימת המסעדות הטובות באסיה של מדריך מילה לשנת 2010/2009
↑  יונג קי במקום ה-10 ברשימת המסעדות הטובות באסיה של מדריך מילה לשנת 2009/2008